Inspectorul general al Poliţiei de Frontieră Române, chestor de poliţie Cornel-Laurian Stoica, a condus o delegație oficială de specialiști ai Ministerului Afacerilor Interne cu competențe de coordonare și gestionare a activității de supraveghere și control la frontieră, precum și de prevenire și combatere a infracționalității transfrontaliere, care a avut, marți, 19.03.2024, la Budapesta, o întrevedere de lucru cu adjunctul inspectorului general al Poliției Ungare, general maior de poliţie dr. Janos Zoltan Kuczik.
De asemenea, din delegația română au făcut parte chestor principal de poliție Eduard Mirițescu, adjunct al inspectorului general al Poliției Române, și chestor de poliție Valentin Niculescu, director Direcția Migrație din cadrul Inspectoratului General pentru Imigrări.
Întâlnirea a avut drept scop discutarea şi clarificarea unor aspecte referitoare la cooperarea transfrontalieră în contextul aplicării integrale a acquis-ului Schengen de către România.
Astfel, în cadrul discuțiilor au fost analizate modalitățile de lucru ale autorităților de frontieră din cele două state în contextul viitoarei integrări și pe cale terestră a României în spațiul Schengen.
De asemenea, a fost pusă în discuție efectuarea controlului la frontiera comună în perioada de tranziție, până la ridicarea controlului la frontiera terestră dintre România și Ungaria.
Această întâlnire de lucru a reprezentat o oportunitate de întărire a relațiilor de cooperare între autoritățile române și ungare, având ca scop identificarea celor mai bune soluții în noul context al integrării în spațiul Schengen.